CELEX: 32021D0787
Language: lv
Date: 2021-05-12 00:00:00
Title: Komisijas Īstenošanas lēmums (ES) 2021/787 (2021. gada 12. maijs), ar ko Lietuvai atļauj atteikties piešķirt atbrīvojumu no akcīzes nodokļa attiecībā uz konkrētiem mutes skalošanas līdzekļiem un kosmētiskajiem spirtiem saskaņā ar Padomes Direktīvu 92/83/EEK (izziņots ar dokumenta numuru C(2021) 3260) (Autentisks ir tikai teksts lietuviešu valodā)

17.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 173/3
               
            
         KOMISIJAS ĪSTENOŠANAS LĒMUMS (ES) 2021/787
         (2021. gada 12. maijs),
         ar ko Lietuvai atļauj atteikties piešķirt atbrīvojumu no akcīzes nodokļa attiecībā uz konkrētiem mutes skalošanas līdzekļiem un kosmētiskajiem spirtiem saskaņā ar Padomes Direktīvu 92/83/EEK
         
            
               (izziņots ar dokumenta numuru C(2021) 3260)
            
         
         (Autentisks ir tikai teksts lietuviešu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1992. gada 19. oktobra Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem (1), un jo īpaši tās 27. panta 5. punktu,
         tā kā:
         
                     (1)
                  
                  
                     Direktīvas 92/83/EEK mērķis ir spirtam piemērojamo nodokļu jomā radīt apstākļus, kas nodrošina iekšējā tirgus izveidi un darbību. Direktīvas 92/83/EEK 27. panta 1. punktā ir precizēti produkti, uz kuriem attiecas minētā direktīva un kuri dalībvalstīm ir jāatbrīvo no akcīzes nodokļa. Direktīvas 92/83/EEK 27. panta 1. punkta b) apakšpunktā paredzēts atbrīvojums denaturētiem produktiem, uz kuriem attiecas minētā direktīva un kurus izmanto tādu produktu ražošanai, kas nav domāti cilvēku patēriņam. Direktīvā 92/83/EEK ir paredzēta savstarpējas atzīšanas sistēma. Ja produkts, uz kuru attiecas Direktīvas 92/83/EEK 27. panta 1. punkta b) apakšpunkts, ir atbrīvots no akcīzes nodokļa kādā dalībvalstī, to var laist brīvā apritē visā Savienībā, nepiemērojot akcīzes nodokli. Saskaņā ar Direktīvas 92/83/EEK 27. panta 5. punktu dalībvalstis var atteikties piešķirt šādu atbrīvojumu, ja ar attiecīgo produktu saistīta nodokļu nemaksāšana, apiešana vai ļaunprātīga izmantošana.
                  
               
                     (2)
                  
                  
                     Ar 2016. gada 3. jūnija vēstuli Lietuva saskaņā ar Direktīvas 92/83/EEK 27. panta 5. punktu paziņoja Komisijai par atteikumu piešķirt Direktīvas 92/83/EEK 27. panta 1. punkta b) apakšpunktā paredzēto atbrīvojumu no akcīzes nodokļa etilspirtam, kas denaturēts ar izopropilspirtu, kura daudzums ir 10 litri vai mazāk uz 1 hektolitru absolūtā etilspirta, un ko izmanto konkrētos mutes skalošanas līdzekļos un kosmētiskajos spirtos (“attiecīgie produkti”). Lietuva uzskata, ka ar attiecīgajiem produktiem Lietuvā ir saistīta nodokļu nemaksāšana, apiešana un ļaunprātīga izmantošana.
                  
               
                     (3)
                  
                  
                     Komisija 2016. gada 15. jūnijā nosūtīja Lietuvas paziņojumu pārējām dalībvalstīm un aicināja tās izteikt savus apsvērumus.
                  
               
                     (4)
                  
                  
                     Akcīzes nodokļa komitejas 2016. gada 8. novembra sanāksmē dalībvalstis vienojās, ka Fiscalis projekta grupai jautājumos par darba pabeigšanu saistībā ar pilnīgi un daļēji denaturētu spirtu ir jāpārbauda kosmētikas līdzekļu un ķermeņa kopšanas līdzekļu denaturēšanas formulas un jāsniedz atzinums par šiem produktiem piemērotu formulu. Komitejai ir jāpārskata šis jautājums pēc Fiscalis projekta grupas atzinuma. Fiscalis projekta grupa norādīja, ka formula, kas izmantota attiecīgajos produktos, tiek izmantota arī daudzos citos produktos, kas nav domāti cilvēku patēriņam. Tomēr ar šiem citiem produktiem nav saistīta nodokļu nemaksāšana, apiešana vai ļaunprātīga izmantošana. Tādējādi nodokļa uzlikšana visiem produktiem, kas denaturēti, izmantojot šo formulu, būtu nesamērīga. Tāpēc Komisija 2019. gada 21. janvāra vēstulē aicināja Lietuvu sniegt attiecīgo produktu sīku aprakstu, nevis denaturēšanas formulu.
                  
               
                     (5)
                  
                  
                     Lietuva 2019. gada 21. augusta vēstulē sniedza papildu informāciju par attiecīgajiem produktiem. Komisija šo informāciju nosūtīja pārējām dalībvalstīm. Savā vēstulē Lietuva paskaidroja, ka attiecīgie produkti ir “Classic” un “Crystal” zīmolu mutes skalošanas līdzekļi un “Yellow”, “Citrus”, “Green”, “Citrina”, “Red”, “Avietė”, “Blue” un “Juodieji serbentai” zīmolu kosmētiskie spirti, kuru spirta tilpumkoncentrācija ir attiecīgi aptuveni 20 % un 60 %. Attiecīgos produktus neizmanto higiēnas vai kosmētiskos nolūkos, kas norādīti uz etiķetes. Saskaņā ar vēstulē sniegto informāciju uzņēmēji tirgo šos produktus neaizsargātām Lietuvas iedzīvotāju grupām patēriņam kā apreibinošus alkoholiskos dzērienus, neatdalot toksisko denaturantu, kas kaitē cilvēka veselībai. Attiecīgos produktus izmanto cilvēku patēriņam, tāpēc Lietuva uzskata, ka uz tiem nevajadzētu attiecināt atbrīvojumu no akcīzes nodokļa. Lietuva savā vēstulē secināja, ka ar šiem produktiem ir saistīta Direktīvas 92/83/EEK 27. pantā minētā ļaunprātīgā izmantošana.
                  
               
                     (6)
                  
                  
                     Turklāt Lietuva aplēsa, ka laikposmā no 2009. līdz 2016. gadam Lietuvas tirgū pārdoto attiecīgo produktu kopējais apjoms bija aptuveni 1 500 000 litri, kas atbilst aptuveni 11 500 000 EUR zaudētu akcīzes nodokļa ieņēmumu jeb 1 % no kopējiem akcīzes nodokļa ieņēmumiem par etilspirtu Lietuvā šajā laikposmā. Lietuva savā vēstulē secināja, ka ar šiem produktiem ir saistīta nodokļu nemaksāšana, apiešana un ļaunprātīga izmantošana, kā minēts Direktīvas 92/83/EEK 27. pantā.
                  
               
                     (7)
                  
                  
                     Akcīzes nodokļa komitejas 2019. gada 15. novembra sanāksmē dalībvalstis apsprieda nodokļu uzlikšanu produktiem un Lietuvas sniegtos pierādījumus, kas liecina par nodokļu nemaksāšanu, apiešanu un ļaunprātīgu izmantošanu. Dalībvalstis norādīja, ka tās atbalsta šā jautājuma risināšanu Lietuvā. Turklāt dalībvalstis pauda atbalstu tam, lai risinātu nopietno risku saistībā ar to, ka uzņēmēji varētu viegli mainīt attiecīgo produktu zīmolu vai veikt citas izmaiņas, lai apietu atteikumu piešķirt atbrīvojumu saskaņā ar Direktīvas 92/83/EEK 27. panta 1. punkta b) apakšpunktu.
                  
               
                     (8)
                  
                  
                     Komisija uzskata, ka attiecīgo produktu kā apreibinošu alkoholisko dzērienu patēriņš ir neatbilstoša izmantošana, kam ir nopietna negatīva ietekme uz veselību un nodokļu ieņēmumiem.
                  
               
                     (9)
                  
                  
                     Uzņēmēji, kuri tirgo attiecīgos produktus, gūst labumu no akcīzes nodokļa režīma, kas ir labvēlīgāks nekā tas, ko piemēro alkoholiskajiem dzērieniem. Turklāt Lietuva ir pierādījusi, ka ir radušies ievērojami akcīzes nodokļa ieņēmumu zaudējumi saistībā ar etilspirtu, ko izmanto attiecīgajos produktos. Balstoties uz Lietuvas sniegtajiem pierādījumiem, kuri pēc savas būtības ir grūti iegūstami, un pamatojoties uz aplēsēm par zaudētajiem akcīzes nodokļa ieņēmumiem, Komisija uzskata, ka ar attiecīgajiem produktiem ir saistīta nodokļu nemaksāšana, apiešana un ļaunprātīga izmantošana.
                  
               
                     (10)
                  
                  
                     Ņemot vērā to, ka ar attiecīgajiem produktiem ir saistīta nodokļu nemaksāšana, apiešana un ļaunprātīga izmantošana, Lietuvai būtu jāatļauj atteikties piešķirt atbrīvojumu attiecībā uz šiem produktiem saskaņā ar Direktīvas 92/83/EEK 27. panta 1. punkta b) apakšpunktu.
                  
               
                     (11)
                  
                  
                     Turklāt Komisija uzskata, ka uzņēmēji, kuri ražo attiecīgos produktus, varētu viegli apiet atteikumu piešķirt atbrīvojumu saskaņā ar Direktīvas 92/83/EEK 27. panta 1. punkta b) apakšpunktu, pārveidojot kādu no attiecīgo produktu elementiem, piemēram, zīmolu. Lai novērstu šādu apiešanu, Lietuvai būtu arī jāatļauj atteikties piešķirt šādu atbrīvojumu jebkuriem citiem līdzīgiem šķidrajiem kosmētiskajiem spirtiem un mutes skalošanas līdzekļiem, ko lieto kā alkoholiskos dzērienus.
                  
               
                     (12)
                  
                  
                     Šajā lēmumā paredzētie pasākumi ir saskaņā ar Akcīzes nodokļa komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Lietuvai atļauj atteikties piešķirt atbrīvojumu no saskaņotā akcīzes nodokļa etilspirtam, kas denaturēts ar izopropilspirtu, kura daudzums ir 10 litri vai mazāk uz 1 hektolitru absolūtā etilspirta, un kuru izmanto, lai ražotu šādus šķidros kosmētiskos spirtus un mutes skalošanas līdzekļus vai citus līdzīgus šķidros kosmētiskos spirtus un mutes skalošanas līdzekļus, kas nav domāti cilvēku patēriņam, bet tiek patērēti kā alkoholiskie dzērieni:
            
                        a)
                     
                     
                        “Classic” un “Crystal” zīmolu mutes skalošanas līdzekļi, kuru spirta tilpumkoncentrācija pārsniedz 20 %;
                     
                  
                        b)
                     
                     
                        “Yellow”, “Citrus”, “Green”, “Citrina”, “Red”, “Avietė”, “Blue” un “Juodieji serbentai” zīmolu kosmētiskie spirti, kuru spirta tilpumkoncentrācija pārsniedz 60 %.
                     
                  
         
            2. pants
            Šis lēmums ir adresēts Lietuvas Republikai.
         
         
            Briselē, 2021. gada 12. maijā
            
               
                  Komisijas vārdā –
               
               
                  Komisijas loceklis
               
               Paolo GENTILONI
            
         
         
            (1)  OV L 316, 31.10.1992., 21. lpp.